
	Παρουσίαση βιβλίου του Κώστα Νικολαΐδη

Δημήτρης Λιπέρτης

 Τζιυπριώτικα τραούδκια

στο Σπίτι της Κύπρου

Την Πέμπτη 1 Φεβρουαρίου 2018 και ώρα 19:00 θα πραγματοποιηθεί στο Σπίτι της Κύπρου, Ξενοφώντος 2Α, Σύνταγμα, η παρουσίαση του βιβλίου του Κώστα Νικολαΐδη Δημήτρης Λιπέρτης  Τζιυπριώτικα τραούδκια. 


Για το βιβλίο θα μιλήσουν ο κριτικός λογοτεχνίας κ. Αλέξης Ζήρας και ο  συγγραφέας κ. Λεύκιος Ζαφειρίου.


Το βιβλίο συνιστά μιαν ευρεία ανθολόγηση της ποίησης του Δημήτρη Λιπέρτη, με μακρά εισαγωγή, σχολιασμό των ποιημάτων, συναγωγή σημαντικών κριτικών αποτιμήσεων, εργοβιογραφικό χρονολόγιο και επιλογή βιβλιογραφίας. Σε κάθε ποίημα παρατίθεται ένα στοιχειώδες γλωσσάριο. Στην εισαγωγή-προλεγόμενα γίνεται μια ανεπτυγμένη απόπειρα επανανάγνωσης της ποίησης και της ποιητικής του Λιπέρτη με σύγχρονα και πιο απαιτητικά κριτήρια. Συγκεκριμένα, εξετάζονται όλες οι βασικές πτυχές της ποίησής του, όπως η στιχουργική δεξιοτεχνία του, οι γλωσσικές επιλογές του σε σχέση με την ποιητική δραστικότητά τους (ιδιαίτερα εξετάζεται η τελική διαλεκτική προσήλωσή του), οι ποιητικές προϋποθέσεις και οφειλές του (κυρίως, η κυπριώτικη δημοτική μούσα και λαϊκή θυμοσοφία, καθώς και το υψηλό παράδειγμα και πρότυπο του Βασίλη Μιχαηλίδη), η τάση προσαρμογής του – ή\ και κάποιες διαφοροποιήσεις του – από τον ορίζοντα προσδοκιών του εκάστοτε εν δυνάμει αναγνωστικού κοινού του και η, ως εκ τούτου, επακόλουθη πρόσληψή του στο συγχρονικό και διαχρονικό επίπεδο. Τέλος, τίθεται το αναπάντητο και, ώς σήμερα, αδιέξοδο πρόβλημα της δυνατότητας\αδυναμίας πρόσβασης της κυπριώτικης διαλεκτικής ποίησης στο σύγχρονο πανελλαδικό κοινό και, άρα, της εμπλοκής της στο πανελλήνιο  λογοτεχνικό γίγνεσθαι.


Ο Κώστας Νικολαΐδης γεννήθηκε στον Στρόβολο της Κύπρου το 1946. Σπούδασε ελληνική φιλολογία στη Φιλοσοφική Σχολή του Πανεπιστημίου Αθηνών. Δίδαξε στη Μέση Εκπαίδευση και στην Παιδαγωγική Ακαδημία Κύπρου.  Διετέλεσε Γενικός Γραμματέας της Ο.Ε.Λ.Μ.Ε.Κ. (1980- 983). Συνεκδότης  και μέλος της εκδοτικής ομάδας του ετήσιου περιοδικού κριτικής και λογοτεχνίας Σημείο (1992-1998). 

Εξέδωσε:

- Δώρου Λοΐζου, Ψωμί και Ελευθερία, Κέδρος, Αθήνα 1974, (επιμέλεια)

- Ανθολογία Κυπριακής Λογοτεχνίας για το Λύκειο. Πεζογραφία. 

   Βιβλίο για τον καθηγητή (Υπηρεσία Ανάπτυξης Προγραμμάτων, Υπουργείο Παιδείας), 

   Λευκωσία 1990

- Νίκος Νικολαΐδης ο Κύπριος, Εκδ. Διασποράς, Λευκωσία 1998, (επιμέλεια)

- Nicos Nicolaides, Nicosia Cyprus Pen, 1999

- Glafkos Alithersis, Nicosia Cyprus Pen, 2003

- Τεύκρος Ανθίας. Μια παρουσίαση από τον Κώστα Νικολαΐδη, Γαβριηλίδης, Αθήνα 2001

- Κώστας Μόντης (1914-2004). Ο περιπατητής του ουρανού, Λευκωσία 2008,  (επιμέλεια)

- Βασίλης Μιχαηλίδης, Πρακτικά ημερίδας 1.12.2007, (επιμέλεια)

- Δημήτρης Λιπέρτης, Πρακτικά  ημερίδας 30.11.2007, (επιμέλεια)

- Ανθολογία Ποίησης Θοδόση Πιερίδη, Αθήνα, Τόπος 2010

- Lefkios Zafiriou, Nicosia, Cyprus Pen, 20

- Δημήτρης Λιπέρτης, Τζιυπριώτικα  τραούδκια,  (Προλεγόμενα, ανθολόγηση, σχόλια) – 
   Κρατικό βραβείο 2015.


Υπήρξε εισηγητής σε συνέδρια για τη λογοτεχνία στην Κύπρο και στην Ελλάδα.


Πολλές μελέτες του έχουν δημοσιευτεί σε κυπριακά, ελλαδικά και ξένα περιοδικά.


Η εκδήλωση πραγματοποιείται με τη στήριξη των Πολιτιστικών Υπηρεσιών  του Υπουργείου Παιδείας και Πολιτισμού της Κύπρου.

